ད་ངས་བཤད་འདོད་པ་ནི་དེ་རིང་ནི་ངའང་ལས་ཀ་འདི་གཡུགས་ནས་སོང་བའི་ཉིན་འགའ་སོང་ཟིན།ད་ལྟའི་ཆར་ངས་དྲན་འོང་བ་ནི་རྒས་པོ་ངེད་གཉིས་ཀྱི་ཁ་བརྡའི་ནང་དོན་འགའ་ཡིན།རྒས་པོས་ང་ལ་ངན་བཤད་དག་དག་བྱེད་རྐྱང་ངས་ཁོ་པར་འཛུམ་གྱིས་བསུ་ཞིང་ཁྱོད་གཞན་དང་མི་འདྲ་བ་རླུང་ཚ་པོ་དང་སྙིང་རྗེ་འོས་པའི་རྒས་པོ་ཞིག་རེད་ཅེས་བཤད་དེ་གཡུགས་བཞག་གི་ཡོད།ཐེངས་གཅིག་ང་དང་རྒས་པོ།དབང་པོ་སྐྱོན་ཅན་གྱི་བུ་ངེད་གསུམ་བུ་ཉལ་ཁྲི་ནས་ཟུར་གྱི་འབོལ་གདན་དུ་དྲངས་རྗེས་གསུམ་ཀས་ཁ་ལག་ཟོས་ནས་སྡོད་སྐབས་རྒས་པོས།བླ་མའདི་ཁོས་ངའི་མིང་འབོད་སྟངས་ཡིན་ལ་ཁོས་ངའི་མིང་ལྷ་མོ་ཞེས་པ་དེ་ག་དུས་ཡིན་ཡང་བླ་མ་ཞེས་པའི་སྒྲ་ཡིས་འབོད་ཀྱི་རེད།ཧཧཧཧཁྱོད་ནང་པ་ཚོས་ཉིན་རྟག་པར་སྨོན་ལམ་འདེབས་ཀྱི་རེད་པས་ཟེར་བར་ངས་མང་པོས་དེ་འདྲ་བྱེད་ཀྱི་རེད་ཅེས་བཤད།ཁོས་འོ་ན་ཁྱོད་ཚོའི་སངས་རྒྱས་ལ་སྨོན་ལམ་འདེབས་ན་དངུལ་མང་པོ་རག་གི་རེད་པས།ཁོས་ཁྱོད་ཚོར་ཁ་ལག་སྤྲོད་ཀྱི་རེད་པས།ཁྱོད་ཀྱིས་སངས་རྒྱས་ཟེར་བ་དེ་ངོས་ཤེས་ཀྱི་ཡོད་པས།ཁོ་ཁྱོད་ཀྱི་གྲོགས་པོ་རེད་དམ་ཡང་ན་ཁྱིམ་མི་རེད།ཁོས་ཁྱོད་ལ་ཁེ་བཟང་ག་རེ་སྤྲོད་ཀྱི་ཡོད་རེད།ཁོས་ཁྱོད་ཀྱི་ཁང་གླ་སྤྲོད་རོགས་བྱེད་ཀྱི་རེད་པས་སོགས་བཤད་ཅིང་ཧ་ཧ་ཧ་ཧ་ཟེར་ནས་འདི་ཡིན་མེད་པའི་དགོད་མོ་ཤུགས་ཆེར་དགོད་བྱུང་།ཐོག་མར་ངའི་སེམས་ནང་སྙིང་རྗེ་འོས་ཤིང་སྙིང་ནད་ཚབ་ཆེན་གྱིས་ཟིན་པའི་རྒས་འཁོག་ཁྱོད་འདྲ་པོས་སངས་རྒྱས་ལ་གཅིག་བཤད་ཁུལ་ནི་དགོད་མོ་སེམས་གཏིང་ནས་ཤོར་ཡུལ་རེད་བསམ་ནས་རང་བཞིན་གྱིས་མཐོང་ཆུང་ལྟ་བུའི་ཚོར་བ་ཞིག་ཡིད་ལ་འཆར་མོད།འོན་ཀྱང་ངས་དེ་མུར་བསམ་བློ་ཏོག་ཙམ་བཏང་ནས།གང་ཐུབ་ཀྱིས་སོ་སོའི་ཚོར་བར་བཟོད་དེ་ཁོ་པ་དང་མཉམ་དུ་དགོད་མོ་ཤོར་བ་ཡིན།ངས་ཀྱང་ལྟོས་དང་།ཡ་མཚན་རེད།ཁྱོད་རང་གིས་སངས་རྒྱས་ཀྱི་སྐོར་བཤད་ཡོང་དུས་དགའ་སྤྲོའི་ངང་ནས་དགོད་མོ་དགོད་ཀྱི་འདུགཁྱོད་ཀྱིས་སོ་སོས་དགའ་བའི་དངུལ་དང་སྒོར་མོ་བཤད་དུས་དེ་འདྲ་རེད་མི་འདུག་ཝ།དེ་ནི་སངས་རྒྱས་ཀྱི་ནུས་པ་རེད།འོན་ཀྱང་ཁྱོད་ཀྱིས་ཁྱིམ་ཚང་འདིའི་གནས་ལུགས་དང་ཁྱོད་ཀྱི་བུ།གཞན་རྒྱུ་དཔལ་འབྱོར་དང་དངུལ་སྒོར་མོ།ཁང་པ་ཆེན་པོ་དང་རླངས་འཁོར་རྫིག་པོ་སོགས་གནས་ཚུལ་ལམ་བརྗོད་གཞི་གཞན་ག་རེ་བཤད་ཀྱང་དགོད་མོ་འདི་ལྟ་བུ་ཤོར་རྒྱུ་བཞག་ནས་སྙིང་རླུང་ཧ་ཅང་ཆེན་པོ་ལང་གི་འདུགདེ་བཞིན་ཁྱོད་ཁོང་ཁྲོ་ལང་ཞིང་རྨིན་པ་བསྡུས་ནས་ཟུར་དུ་ཡོད་པའི་མི་ཚང་མའི་མ་འགྲིག་སར་བཞག་ནས་གཤེ་གཤེ་གཏོང་གི་རེད།གཅིག་གཅིག་གཅིག་ནི་འགྲིག་མ་སོང་།གཉིས་གཉིས་གཉིས་ནི་ཡག་པོ་མི་འདུག་སོགས་རེད་ཧ་ཧ་ཧ་ཧ།སོགས་ངེད་གཉིས་དགོད་མོ་མཉམ་དུ་ཤོར་བའི་ཉིན་ཐོག་མ་དེ་འདྲ་ཞིག་ཡིན་ལ་ངས་ཀྱང་ཁོ་ལ་སོ་སོའི་གཤིས་སྤྱོད་ངན་པ་དེ་ཅུང་དྲན་བསྐུལ་བསླངས་པའི་ཉིན་མོ་ཞིག་ཡིན་སྟབས་ངས་ད་ལྟའང་དྲན་གྱི་འདུག